Berg prestegjeld (Troms)

Berg prestegjeld var et prestegjeld tilhørende Senja prosti. Det omfattet sogn i Berg kommune i Troms fylke, og hovedkirken var Berg kirke. 

Bergs kirkesogn er nå en del av Senja kirkelige fellesråd, og underlagt Senja prosti i Nord-Hålogaland bispedømme i Den norske kirke.

Historikk 

I Reformatsen 1589 lå Torsken og Mefjord under det vidløftige Trondenes prestegjeld. Ved kgl.res. av 28. desember 1731 blev af Throndenæs' forskjellige sogne oprettet syv frie Sognekald, nemlig Hillesø, Ibbestad, herunder Dyrø, Lenvig og Tranø Sogne hørte, Midfjord, Qvedfjord, Sand, Throndenæs og Thorsken. Ved kgl.res. av 10. oktober 1810 ble Mefjord og Torsken slått sammen til Berg prestegjeld, med Berg kirke som hovedsogn i det nye prestegjeldet. Det var da allerede blitt bestemt, ved kgl.res. av 13. januar 1809, at Mefjord kirke skulle nedlegges og et forsamlingshus oppføres i stedet.

Berg prestegjeld dannet grunnlaget for Berg formannskapsdistrikt, som ble opprettet i 1837.

Etter kgl.res. av 1. juni 1876 ble det bygget kapell på Senjens Nikkelverk. Alle kirkebøker og en rekke andre protokoller gikk tapt da prestegården i Berg brant høsten 1845.

Fra 2004 ble prestegjeldene som administrativ enhet faset ut av Den norske kirke, og fra 2012 gikk de også ut av lovverket.

Menigheter
Prestegjeldet hadde ved sin avvikling følgende menigheter:
 Berg
 Torsken

Referanser

Senjas historie
Prestegjeld i Troms
Prestegjeld i Nord-Hålogaland bispedømme